钦定古今图书集成/明伦汇编/氏族典/第375卷 > 《凌迪知万姓统谱》 > 董绍
## 钦定古今图书集成/明伦汇编/氏族典/第375卷 > 《凌迪知万姓统谱》 > 董绍

按《北史董绍传》：“绍字兴远，新蔡鲖阳人。少好学，有文
义，起家四门博士，累迁兼中书舍人。豫州城人白早
生以城南叛，诏绍慰劳，为贼锁禁，送江东。梁领军吕
僧珍暂与绍言，便相器重，梁武闻之，使听还国。绍还
后，除洛州刺史。萧宝夤反，以拒宝夤功，赏新蔡县男。
参朱天光为关右大行台，启为大行台从事。天光败”，
贺拔岳复请绍为其开府谘议参军。及孝武西迁，除
御史中丞。孝武崩，周文与百官推奉文帝，上表劝进，
前后再奏，帝不许。周文曰：“为文能动至尊，惟董公耳。”
乃命绍为第三表，操笔便成表奏。周文曰：“开进人意，
不当如此邪！”及登祚，方任用之，而绍议论朝廷，赐死。
孙嗣。